એ પછી, દેન્ઝીગર બંધુઓની વાત આવે છે. એક શુક્રવારે તેમના હાથે મેટલ પ્રેસ તૂટી ગયો! મુંઝાઈ ગયેલા અર્ધકુશળ એવા બંને પ્રમાણિક કારીગરો મોટા અવાજ સાથે તૂટી ગયેલા મશીન સામે ડઘાઈને તાકી રહ્યા! ઓસ્કર શિન્ડલર એ સમયે ધંધાર્થે પ્રવાસ પર ગયો હતો. કોઈકે, ઓસ્કરના શબ્દોમાં કહીએ તો ફેક્ટરીમાંના જ કોઈ જાસુસે, પ્લાઝોવના વહીવટદારો પાસે જઈને દેન્ઝીગર બંધુઓનું નામ આપી દીધું! બંનેને એમેલિયામાંથી પકડીને પ્લાઝોવમાં લઈ જવામાં આવ્યા, અને તેમને ફાંસી આપી દેવાની જાહેરાત પણ બીજા દિવસે હાજરી પૂરવાના સમયે કરી દેવામાં આવી! એ સાથે જ, એવી જાહેરાત પણ કરી દેવામાં આવી, કે આજે રાત્રે પ્લાઝોવના બધા કેદીઓ આ બંને ભાંગફોડિયાઓને મૃત્યુદંડ અપાતો નજરે જોઈ શકશે! હકીકતે, દેન્ઝીગર બંધુઓને તેમની રૂઢિચુસ્ત છાપને કારણે જ મૃત્યુદંડ આપવામાં આવ્યો હતો!